พร้อมการเลือกตั้งผู้ว่าราชการกรุงเทพมหานคร นายกเมืองพัทยา คาดเข้าสู่การพิจารณาในที่ประชุมคณะรัฐมนตรีพรุ่งนี้
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงความคืบหน้าการเลือกตั้งผู้ว่าราชการกรุงเทพมหานคร และนายกเมืองพัทยา ว่า กระทรวงมหาดไทย ได้เสนอร่างพระราชกฤษฎีกาให้มีการเลือกตั้งผู้ว่าราชการกรุงเทพมหานคร และนายกเมืองพัทยา คาดว่าจะเข้าสู่การพิจารณาในที่ประชุมคณะรัฐมนตรีวันพรุ่งนี้ ส่วนวันเลือกตั้งจะเป็นวันที่ 29 พฤษภาคมหรือไม่นั้น ย้ำว่ากระทรวงมหาดไทย เสนอเรื่องให้คณะรัฐมนตรีพิจารณาว่าจะกำหนดให้มีการเลือกตั้งทั้ง 2 รูปแบบก่อน แต่การกำหนดประกาศการเลือกตั้งและวันเลือกตั้ง เป็นหน้าที่ของคณะกรรมการการเลือกตั้ง หรือ กกต. ต้องรอให้คณะรัฐมนตรีมีมติให้จัดการเลือกตั้งก่อน จากนั้นจะแจ้งไปยัง กกต. ประกาศวันเลือกตั้ง มีความสำคัญเพราะการประกาศวันเลือกตั้ง จะทำให้ผู้ที่อยู่ในตำแหน่งปัจจุบันต้องหยุดปฏิบัติหน้าที่ทันที โดยยืนยันความพร้อมของกระทรวงมหาดไทยดำเนินการเลือกตั้งรัฐมนตรีว่าการกระทรวงมหาดไทย ยังกล่าวถึงการร่วมรับประทานกับพลเอก ประยุทธ์ จันทร์โอชา นายกรัฐมนตรีฯ และพลเอก ประวิตร วงษ์สุวรรณ รองนายกรัฐมนตรี เมื่อวันที่ 4 มีนาคมที่ผ่านมา ว่าไม่มีอะไร เป็นการรับประทานอาหารร่วมกันตามปกติ ส่วนสถานการณ์การเมืองที่ถูกประเมินว่ามีแนวโน้มจะยุบสภาก่อนการอภิปรายไม่ไว้วางใจนั้น เห็นว่าการเมืองก็ต้องเดินไป ส่วนเหตุการณ์จะเป็นอย่างไร อยู่ที่สภาผู้แทนราษฎรจะเสนอญัตติอภิปรายไม่ไว้วางใจ รัฐบาลมีหน้าที่ชี้แจงและสร้างความเข้าใจให้กับประชาชน ต้องดำเนินการตามครรลองของประชาธิปไตยและไม่ขอตอบว่ากังวลใจกับการอภิปรายหรือไม่